900 000 e-tolskyfies uitgereikDie Suid-Afrikaanse Nasionale Padagentskap (Sanral) het Woensdag gesê nagenoeg 900 000 e-tolskyfies is aan motoriste in Gauteng uitgereik. “Altesaam 890 388 VLN/e-tolskyfies is tans uitgereik,” het Vusi Mona, woordvoerder vir Sanral, in ŉ verklaring gesê. “Implementering verloop volgens plan.” Die e-tolstelsel is verlede week Dinsdag in werking gestel in Gauteng. Motoriste sonder ŉ e-tolskyfie het sewe dae om te betaal vir die gebruik van tolpaaie in Gauteng. Ná die sewe dae word transaksies geprosesseer en fakture word uitgereik. “Die eerste sewe dae ná die aanvang van e-tol het gisteraand tot ŉ einde geloop en dit is dus nog te vroeg om kommentaar te lewer oor die uitreik van fakture vir e-toltransaksies wat nog nie binne sewe dae betaal is nie,” het Mona gesê. “Die interne proses verloop tans glad.” Mona sê die wetlike verpligting om e-tol te betaal spruit uit die gebruik van tolpaaie en wanneer ŉ motoris onderdeur ŉ tolhek ry. “Die wetlike verpligting spruit dus nie uit ŉ faktuur wat aan ŉ gebruiker gestuur word nie.” Kragtens regulasies het ŉ gebruiker ŉ grasieperiode van sewe dae om die tolgeld te betaal. Mona sê 42 van die 45 tolhekke is ten volle operasioneel. “Die laaste drie tolhekke sal binnekort operasioneel wees.”